Ditaba tša Beibele: Banna Bao ba Hlahlwago ke Naledi - Wepesaete ya Semmušo ya Dihlatse tša Jehofa\nNA O bona naledi e tagilego yeo yo mongwe wa banna ba ba lego mo a e šupago? Naledi ye e ile ya thoma go tšwelela ge ba be ba tloga Jerusalema. Banna ba ba tšwa ka Bohlabela gomme ke baithuti ba dinaledi. Ba dumela gore naledi ye yeo e sa tšwago go tšwelela e ba iša go motho yo a itšego wa bohlokwa.\nGe banna ba ba fihla Jerusalema, ba ile ba botšiša ba re: ‘O kae ngwana yo e tlago go ba kgoši ya Bajuda?’ “Bajuda” ke leina le lengwe la Baisiraele. Banna ba ba re: ‘Re bone naledi ya ngwana yoo ge re be re le ka Bohlabela gomme re tlile go mo khunamela.’\nGe Heroda, yo e bego e le kgoši ya Jerusalema a ekwa se, a befelwa. O be a sa nyake gore kgoši e nngwe e mo tšeele legato. Ka gona o ile a bitša baperisita ba bagolo gomme a ba botšiša a re: ‘Kgoši e holofeditšwego e tlo belegelwa kae?’ Ba araba ba re: ‘Beibele e re kua Betlelehema.’\nKa gona Heroda a bitša banna ba ka Bohlabela gomme a re go bona: ‘Eyang le nyake ngwana yoo. Ge le mo hweditše le tle le ntsebiše. Le nna ke nyaka go yo mo khunamela.’ Eupša ge e le gabotse, Heroda o be a nyaka go hwetša ngwana yoo gore a tle a mmolaye!\nKe moka naledi ye ya eta banna ba pele ya ba iša Betlelehema gomme ya fihla ya ema moo ngwana yoo a bego a le gona. Ge ba tsena ka ntlong, ba hwetša Maria le Jesu yo monyenyane. Ba ntšha dimpho ba di nea Jesu. Eupša ka morago Jehofa a ba lemoša torong gore ba se ke ba boela go Heroda. Ka gona ba boela nageng ya gabo bona ka tsela e nngwe.\nGe Heroda a ekwa gore banna ba ba boetše ga gabo bona, a galefa kudu. A laela gore bašemane ka moka ba Betlelehema bao ba nago le nywaga e mebedi le ya ka tlase ba bolawe. Eupša Jehofa a lemoša Josefa e sa le pele torong ka taba yeo, ke moka Josefa a tloga le lapa la gagwe ba ya Egipita. Ka morago ge Josefa a ekwa gore Heroda o hwile, a tšea Maria le Jesu ba boela Natsaretha. Mo ke moo Jesu a ilego a golela gona.\nO nagana gore ke mang yo a bego a dirile gore naledi ye e tagilego e tšwelele? Gopola gore banna ba ba ka Bohlabela ba thomile ka go ya Jerusalema ka morago ga gore ba bone naledi ye. Sathane Diabolo o be a nyaka go bolaya Morwa wa Modimo, le gona o be a tseba gore Kgoši Heroda wa Jerusalema o tla leka go mmolaya. Ka gona Sathane ke yena a swanetšego go ba a ile a dira gore naledi ye e tšwelele.\nBanna ba ba lego mo seswantšhong ke bomang, gomme ke ka baka la’ng yo mongwe wa bona a šupile naledi e tagilego?\nKe ka baka la’ng Kgoši Heroda a ile a befelwa, gona o ile a dira’ng?\nNaledi ye e tagilego e ile ya iša banna ba kae, eupša ke ka baka la’ng ba ile ba boela nageng ya gabo bona ka tsela e nngwe?\nKe taelo efe yeo Heroda a ilego a e ntšha, gona ka baka la’ng?\nJehofa o ile a botša Josefa gore a dire’ng?\nKe mang yo a bego a dirile gore naledi ye e tagilego e tšwelele, gomme ka baka la’ng?\nBala Mateo 2:1-23.\nJesu o be a na le nywaga e mekae ge balepi ba dinaledi ba be ba mo etela, gona o be a dula kae? (Mat. 2:1, 11, 16)